Arro

Iste articlo tracta sobre Arro que ye un lugar de Sobrarbe. Ta altros usos d'a parola arro se veiga Arro (desambigación).

Arro ye un lugar aragonés d'o municipio de l'Aínsa-Sobrarbe, en a provincia de Uesca y comarca de Sobrarbe. A suya población ye de 35 habitants (2009 «Arro» en a subpachina «Relación de unidades poblacionales» d'o Instituto Nacional de Estadística, consultada l'1 d'octubre de 2010.)

O lugar d'Arro se troba en l'altura d'un tozalet, en as estribacions d'a sierra d'Arro desalpartau d'o groso d'a sierra por un recolón que i forma o barranco d'O Plano, en dominando a envista d'os campos que el rodeyan y d'o tramo central d'o río d'A Nata. Como en altros nuclios de Sobrarbe, a suya posición lo menos un poquet devantada por alto d'as tierras que el rodeyan fa pensar en una planificación defensiva d'a suya construcción orichinal.

O nuclio consiste d'una carrera unica, que en l'actualidat conecta con a carretera N-260 de l'Aínsa ta Campo en a sola surtida d'o lugar, y todas as casas tienen as suyas fronteras principals en mirando cara ta ella, cosa que puede interpretar-se como un formalismo defensivo d'antigos. A plaza d'Arro contiene a ilesia, que s'adedica a l'advocación de Santa María de L'Asumpción, construida en o sieglo XVI. A caracteristica definidera que remata l'aspecto actual d'o nuclio ye lo diposito d'augua en alto, construcción d'o sieglo XX, que s'albira per dencima d'os tellaus en o centro d'o lugar, en estando que pareix que ye a construcción mas altera que se i puede trobar.

Arro teneba municipio propio dica lo periodo 1842 - 1857, cuan que diz que s'achuntó con Griebal, Cherbe y Banastón ta formar achuntamiento de conchunta. «Arro» en a subpachina «Alteraciones de los municipios en los Censos de Población desde 1842» d'o Instituto Nacional de Estadística, consultada l'1 d'octubre de 2010 En a decada d'os anyos 1960 os cuatro nuclios s'achuntoron con l'Aínsa renunciando a l'achuntamiento propio, pasando a fer parte d'o numero creixedor de nuclios adscritos a ixa villa, como tamién el fayoron en o mesmo periodo Castillón de Sobrarbe, Cosculluela, Guaso, Buil y Sieste. En 1981, o municipio conchunto de l'Aínsa, con toz os ditos nuclios, s'achuntó con l'achuntamiento d'Alto Sobrarbe ta formar l'Aínsa-Sobrarbe.

Imáchens

Fiestas
13 d'agosto, Fiesta Mayor, fendo-le honras a Sant Póliz. «Fiestas en Agosto» en a subpachina «Calendario Festivo» d'o portal oficial d'a Comarca de Sobrarbe, www.Sobrarbe.com, consultada l'1 d'octubre de 2010.

Vinclos externos

Referencias

Categoría:Lugars de l'Aínsa-Sobrarbe
Categoría:Localidaz d'Aragón con fiestas patronals ta l'Asumpción de Santa María
Categoría:Localidaz d'Aragón con fiestas patronals ta sant Póliz
Categoría:Localidaz d'a diocesi de Balbastro-Monzón en Sobrarbe